Kormoranid on aina suurenevaks probleemiks nii kutselistele kaluritele kui harrastuskalastajatele. Valgust tunneli lõpus aga ei paista, sest selle asemel, et lahenduse otsimisega tegeleda, vaatavad asjaosalised üksteisele nõutute nägudega otsa, suurenev kormoranide armee aga vähendab halastamatu järjekindlusega meie kalavarusid. Mida teha, kes peaks tegema ja kas üldse annabki midagi teha? Kalastaja ajas juttu kormoranide kaitse ja ohjamise tegevuskava ühe autori, Tartu Ülikooli Eesti Mereinstituudi kalateadlase Redik Eschbaumiga. Pilt, mis avanes, oli mitmes mõttes küllaltki apokalüptiline.
Kust kormoranid üldse pärit on? Kus on tema n-ö stardipunkt Euroopas, kust probleem alguse sai?